**A LEGINNOVATÍVABB SZAKDOLGOZAT/DIPLOMAMUNKA pályázati kiírás**

**Az Óbudai Egyetem, Egyetemi Kutató és Innovációs Központ (EKIK) pályázatot hirdet Innovatív Szakdolgozatok/Diplomamunkák díjazására**

**A pályázat célja**

Az innovatív megoldásokat, eredményeket tartalmazó szakdolgozatok/diplomamunkák elismerése, a megvalósítás ösztönzése. A szakdolgozatban ismertetett megoldás, eredmény témáját illetően megkötés nincs, az vonatkozhat egy termék prototípusának megtervezésére, kifejlesztésére, egy piacképes szolgáltatás létrehozására, vagy dizájn projektre, az OECD Oslo Kézikönyvének széles definíciója[[1]](#footnote-1) szerinti értelmezésben.

A szakdolgozatokat/diplomamunkákat az Óbudai Egyetem (ÓE) minden hallgatójától várjuk.

**A pályázók köre:**

A pályázaton részt vehet minden, az Óbudai Egyetemen szakdolgozatát/ diplomamunkáját 2023/2024 tanév I. vagy II. félévében sikeresen megvédett, alap- vagy mesterképzésben résztvevő hallgató. A részvételnek **nem feltétele az aktív hallgatói** jogviszony megléte.

A pályázat két kategóriában kerül kiírásra:

(a) **szakdolgozatát** alapképzésben sikeresen megvédett hallgató;

(b) **diplomamunkáját** mesterképzésben sikeresen megvédett hallgató.

**Nem nyújtható támogatás annak (kizáró okok):**

a) aki valamely korábban elnyert támogatással nem számolt el, vagy visszafizetési kötelezettségének nem tett eleget;

b) akiről hitelt érdemlően bebizonyosodik, hogy a pályázat szakmai, pénzügyi tartalmát érdemben befolyásoló valótlan, hamis adatot szolgáltatott a pályázat benyújtásakor;

c) akivel szemben az Áht. 48/B. §-ában meghatározott összeférhetetlenségi okok valamelyike fennáll.

**Rendelkezésre álló forrás:**

A pályázat meghirdetésekor a nyertesek díjazására rendelkezésre álló tervezett keretösszeg kategóriánként 500.000 Ft, amely az alábbi szerint oszlik meg:

**I. díj 250.000 Ft**

**II. díj 150.000 Ft**

**III. díj 100.000 Ft**

**A támogatás formája:**

A verseny az Óbudai Egyetem Innovációs ökoszisztémájának fejlesztésére irányul. Az ÓE az egyszeri támogatást az elnyert összeg erejéig, műszaki áruházakban beváltható utalvány formájában nyújtja. A zsűri fenntartja a jogot, hogy ne minden díjat osszon ki.

**A pályázatok benyújtásának határideje:**

**2024. szeptember 15. 24:00 CET**

**A pályázat beadásának helye, benyújtásának módja:**

A pályázatok benyújtása és az adatok megadása **online kérdőíven keresztül** történik, a megadott határidő előtt. A kérdőívhez szükséges csatolni a PDF formátumú szakdolgozatot/diplomamunkát. A pályázat leadása előtt a hallgatónak kérnie kell szakdolgozatának/diplomamunkájának konzulensétől egy online igazolást/ajánlást arról, hogy pályázata alkalmas a versenyre és a követelményeknek megfelel.

**A pályázat érdemi vizsgálat nélkül elutasításra kerül, ha:**

a) a pályázat a benyújtási határidőn túl érkezett be;

b) a pályázat nem felel meg a pályázati kiírásban meghatározott formai követelményeknek;

A pályázati eljárás során hiánypótlásra egyszeri alkalommal van lehetőség.

**A pályázat tartalmi és formai követelményei:**

A pályázatnak tartalmaznia kell a pályázó adatait és a szakdolgozatot/ diplomamunkát PDF-ben.

*A pályázatnak tartalmaznia kell egy kísérőlevelet, aminek része a szakdolgozat/diplomamunka absztraktja, továbbá azokat a mellékleteket, amelyek bizonyítják a bemutatottak innovatív jellegét.*

**A pályázatok elbírálása:**

A pályázatokat felkért szakmai zsűri bírálja el legkésőbb 2024. október 10-ig.

**Eredményhirdetés:**

A pályázat eredményéről és a díjkiosztó időpontjáról minden pályaművet beadó külön értesítést kap. A pályázat minden díjazottjának egyúttal lehetőséget biztosítunk arra, hogy a szakdolgozatában/ diplomamunkájában leírt ötletét egy mentorprogram keretében fejlessze tovább tapasztalt, pedagógiailag és szakmailag egyaránt felkészült mentorok segítségével. A mentorálás célja, hogy a program végére az ötletek egy vállalkozás elindításának és sikeres felfuttatásának alapjául szolgálhassanak.

***A legfontosabb értékelési szempontok:***

* a szakdolgozatban/diplomamunkában leírt eredmény, megoldás innovativitása, hasznosíthatósága;
* a fejlesztés piacképessége, piaci hiánypótló szerepe;
* a gazdasági számítás megalapozottsága;
* a kidolgozottság mértéke és annak színvonala;
* a pályázati összefoglaló - jelentős súllyal kerül figyelembevételre.

.

**Döntés a pályázatokról:**

Az EKIK a pályázókat a pályázatok eredményéről mindkét kategóriában a döntés meghozatalától számított 5 munkanapon belül, e-mailben értesíti.

Melléklet:

- Adatvédelmi tájékoztató

Budapest, 2024.06. ….

Prof. Dr. Haidegger Tamás

Szakmai zsűri elnöke

1. **Termék innováció:** Olyan termék vagy szolgáltatás, ami új vagy jelentősen jobb a réginél. Ez magában foglalja mindazokat a jelentősebb továbbfejlesztéseket, amelyek a technikai specifikációban, a komponensekben, az anyagokban, a termékbe beépített szoftverben, a termék felhasználó-barát jellegében vagy más funkcionális jellemzőkben nyilvánulnak meg.

   **Eljárás innováció:** Az eljárás-innováció új vagy jelentősen megújított termelési vagy szállítási módszer megvalósítása. Felöleli a technikákban, a berendezésekben és/vagy a szoftverben megvalósított jelentős változásokat.

   **Marketing innováció:** Olyan új marketing módszer, ami magában foglalja a termék dizájnjában, csomagolásában, a termék piacra vitelében, reklámozásában vagy árazási modelljében megvalósított jelentős változtatásokat.

   **Szervezési, szervezeti innováció:** az üzleti gyakorlatban, munkahelyszervezésben vagy a külső kapcsolatokban használható új szervezési-szervezeti módszerek. [↑](#footnote-ref-1)